CELEX: 52017PC0764
Language: bg
Date: 2017-12-18
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за въвеждане на мерки за контрол по отношение на новото психоактивно вещество 1-(4-цианобутил)-N-(2-фенилпропан-2-ил)-1H-индазол-3-карбоксамид (CUMYL-4CN-BINACA)

ЕВРОПЕЙСКА КОМИСИЯ
            Брюксел, 18.12.2017
            COM(2017) 764 final
            2017/0344(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за въвеждане на мерки за контрол по отношение на новото психоактивно вещество 1-(4-цианобутил)-N-(2-фенилпропан-2-ил)-1H-индазол-3-карбоксамид (CUMYL-4CN-BINACA)
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               В Решение 2005/387/ПВР на Съвета относно обмена на информация, оценката на риска и контрола върху новите психоактивни вещества
                  1
                се предвижда триетапна процедура, в резултат на която ново психоактивно вещество може да стане предмет на мерки за контрол на територията на Съюза.
            
            
               На 4 юли 2017 г. бе публикуван съвместен доклад на Европейския център за мониторинг на наркотици и наркомании (ЕЦМНН) и Европол, изготвен в съответствие с член 5 от Решение 2005/387/ПВР на Съвета. На 15 септември 2017 г. след искане, отправено от Комисията и седем държави членки и по силата на член 6, параграф 1 от горепосоченото решение на Съвета, Съветът поиска оценка на рисковете, свързани с употребата, производството и нелегалната търговия на новото психоактивно вещество 1-(4-цианобутил)-N-(2-фенилпропан-2-ил)-1H-индазол-3-карбоксамид (CUMYL-4CN-BINACA), на участието на организираната престъпност и на възможните последици от въвеждането на мерки за контрол на това вещество.
            
            
               Рисковете от веществото CUMYL-4CN-BINACA бяха подложени на оценка от страна на Научния комитет на ЕЦМНН в съответствие с разпоредбите на член 6, параграфи 2, 3 и 4 от Решението на Съвета. Докладът за оценка на риска беше изпратен на Комисията и на Съвета на 14 ноември 2017 г. Основните резултати от оценката на риска са следните:
            
            
               ·CUMYL-4CN-BINACA е синтетичен канабиноид. То има въздействие, сходно с това на THC, който отговаря за основното психоактивно въздействие на канабиса, но с допълнителна животозастрашаваща токсичност. Силното въздействие на CUMYL-4CN-BINACA и голямото и променливо съдържание на веществото в смеси за пушене представляват висок риск от отравяне.
            
            
               ·CUMYL-4CN-BINACA е в наличност в Европейския съюз поне от октомври 2015 г. и е открит в единадесет държави членки. Две държави членки са съобщили за единадесет смъртни случая, свързани с CUMYL-4CN-BINACA. В поне пет смъртни случая веществото CUMYL-4CN-BINACA е било причината за смъртта или вероятно е допринесло за нея.
            
            
               В съответствие с член 8, параграф 1 от Решение 2005/387/ПВР на Съвета в срок от шест седмици, считано от датата на получаване на доклада за оценка на риска, Комисията следва да представи в Съвета инициатива за въвеждане на мерки за контрол по отношение на новите психоактивни вещества на територията на Съюза или доклад, в който обосновава позицията си относно липсата на необходимост от такава инициатива. Съгласно решението на Съда от 16 април 2015 г. по съединени дела C-317/13 и C-679/13 преди приемането на акт въз основа на член 8, параграф 1 от Решение 2005/387/ПВР на Съвета, трябва да бъде проведена консултация с Европейския парламент. 
            
            
               Въз основа на констатациите от доклада за оценка на риска Комисията счита, че са налице основания за въвеждането на мерки за контрол по отношение на това вещество на цялата територия на Съюза. Според доклада за оценка на риска острата токсичност на CUMYL-4CN-BINACA е такава, че може да причини сериозни увреждания на човешкото здраве.
            
            
               2.
                     ЦЕЛ НА ПРЕДЛОЖЕНИЕТО 
            
            
               Целта на настоящото предложение за решение за изпълнение на Съвета е да се приканят държавите членки да въведат по отношение на CUMYL-4CN-BINACA мерките за контрол и наказателноправните санкции, предвидени в националното им законодателство по силата на задълженията им съгласно Конвенцията на ООН от 1971 г. за психотропните вещества.
            
            
               2017/0344 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за въвеждане на мерки за контрол по отношение на новото психоактивно вещество 1-(4-цианобутил)-N-(2-фенилпропан-2-ил)-1H-индазол-3-карбоксамид (CUMYL-4CN-BINACA)
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Решение 2005/387/ПВР на Съвета от 10 май 2005 г. относно обмена на информация, оценката на риска и контрола върху новите психоактивни вещества
                  2
               , и по-специално член 8, параграф 3 от него,
            
            
               като взе предвид предложението на Европейската комисия,
            
         
         
            
               като взе предвид становището на Европейския парламент
                  3
               , 
            
            
               като има предвид, че:
            
            
               (1)На основание член 6 от Решение 2005/387/ПВР на специална сесия на разширената научна комисия на Европейския център за мониторинг на наркотици и наркомании (ЕЦМНН) беше изготвен доклад за оценка на риска относно новото психоактивно вещество 1-(4-цианобутил)-N-(2-фенилпропан-2-ил)-1H-индазол-3-карбоксамид (CUMYL-4CN-BINACA), който впоследствие беше изпратен на Комисията и на Съвета на 14 ноември 2017 г.
            
            
               (2)CUMYL-4CN-BINACA е синтетичен канабиноид. То има въздействие, сходно с това на THC, който отговаря за основното психоактивно въздействие на канабиса, но с допълнителна животозастрашаваща токсичност. Силното въздействие на CUMYL-4CN-BINACA и голямото и променливо съдържание на веществото в смеси за пушене представляват висок риск от отравяне.  
            
            
               (3)CUMYL-4CN-BINACA е в наличност в Съюза поне от октомври 2015 г. и е открит в единадесет държави членки. Заради естеството на CUMYL-4CN-BINACA има вероятност да не са докладвани всички случаи на установяване на това вещество, тъй като за него не се извършват рутинни проверки. В повечето случаи веществото е било конфискувано под формата на прах или билков материал, но в някои случаи, макар и по-малко на брой, то е било конфискувано и в други форми (напр. в попивателна хартия). Извършени са над 270 конфискации на територията на Съюза. 
            
            
               (4)Две държави членки са съобщили за единадесет смъртни случая, свързани с CUMYL-4CN-BINACA. В поне пет смъртни случая веществото CUMYL-4CN-BINACA е било причината за смъртта или вероятно е допринесло за нея. Освен това две държави членки са съобщили и за пет остри отравяния с нелетален изход, свързани с CUMYL-4CN-BINACA. Поради естеството на CUMYL-4CN-BINACA е вероятно част от случаите на отравяне с нелетален изход или на смърт да не се установяват или докладват.
            
            
               (5)Няма конкретна информация за участие на организираната престъпност в производството, разпространението (трафика) и доставката на CUMYL-4CN-BINACA в рамките на Съюза. Наличната информация сочи, че CUMYL-4CN-BINACA се произвежда в химически предприятия в Китай.
            
            
               (6)CUMYL-4CN-BINACA обикновено се продава на дребно и на едро като смеси за пушене, означени като „законни стимуланти“, и като прах в специализирани магазини за канабис, а също и в интернет като „законен“ заместител на канабиса. То може също така да се продава директно на пазара на забранени наркотични вещества. Тъй като при тези продукти рядко се посочват съставките, повечето потребители като цяло не знаят, че употребяват синтетични канабиноиди, и в частност CUMYL-4CN-BINACA. 
            
            
               (7)CUMYL-4CN-BINACA няма установена или призната употреба в хуманната или ветеринарната медицина в Съюза — нито, както изглежда, другаде по света. Няма данни, сочещи, че CUMYL-4CN-BINACA може да бъде използвано за други цели освен като аналитичен референтен еталон, както и за научни изследвания.
            
            
               (8)Докладът за оценката на риска показва, че много от въпросите, свързани с CUMYL-4CN-BINACA, породени от липсата на данни относно рисковете за здравето на човека, рисковете за общественото здраве и социалните рискове, могат да получат отговор чрез по-нататъшна научноизследователска дейност. Въпреки това наличните данни и информация относно породените от веществото здравни и социални рискове дават достатъчно основание за въвеждането на мерки за контрол на CUMYL-4CN-BINACA на територията на Съюза.
            
            
               (9)CUMYL-4CN-BINACA не е вписано като подлежащо на контрол вещество съгласно Единната конвенция на Организацията на обединените нации по упойващите вещества от 1961 г. или Конвенцията на Организацията на обединените нации за психотропните вещества от 1971 г. Веществото понастоящем не е предмет на оценка в системата на Организацията на обединените нации.
            
            
               (10)Тъй като девет държави членки контролират CUMYL-4CN-BINACA съгласно националното си законодателство за контрол на наркотиците, а пет държави членки го контролират в съответствие с друго законодателство, въвеждането по отношение на посоченото вещество на мерки за контрол на територията на Съюза би допринесло да се избегне появата на пречки при трансграничното сътрудничество в областта на правоприлагането и в съдебната област и би помогнало за предпазване от рисковете, които наличността и употребата му могат да създадат.
            
            
               (11)С Решение 2005/387/ПВР се предоставят изпълнителни правомощия на Съвета с цел на равнището на Съюза да се осигури бърза и основана на експертни становища реакция на появата на нови психоактивни вещества, установени и докладвани от държавите членки, чрез въвеждането по отношение на тези вещества на мерки за контрол на територията на Съюза. Тъй като условията и процедурата за упражняването на тези изпълнителни правомощия са изпълнени, следва да бъде прието решение за изпълнение с цел да бъдат въведени мерки за контрол по отношение на CUMYL-4CN-BINACA на територията на Съюза.
            
            
               (12)Дания е обвързана от Решение 2005/387/ПВР и поради това участва в приемането и прилагането на настоящото решение.
            
            
               (13)Ирландия е обвързана от Решение 2005/387/ПВР и поради това участва в приемането и прилагането на настоящото решение.
            
            
               (14)Обединеното кралство не е обвързано от Решение 2005/387/ПВР и поради това не участва в приемането и прилагането на настоящото решение и не е обвързано от него, нито от неговото прилагане,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               На територията на Съюза се въвеждат мерки за контрол на новото психоактивно вещество 1-(4-цианобутил)-N-(2-фенилпропан-2-ил)-1H-индазол-3-карбоксамид (CUMYL-4CN-BINACA).
            
            
               Член 2
            
         
         
            
               Най-късно до [една година от датата, на която е публикувано настоящото решение] държавите членки вземат необходимите мерки в съответствие със своето национално право да въведат по отношение на новото психоактивно вещество, посочено в член 1, мерките за контрол и наказателноправните санкции, предвидени в националното им законодателство по силата на задълженията им, произтичащи от Конвенцията на Организацията на обединените нации от 1971 г. за психотропните вещества.
            
            
               Член 3
            
            
               Настоящото решение влиза в сила в деня след деня на публикуването му в Официален вестник на Европейския съюз.
            
            
            
            
               Настоящото решение се прилага в съответствие с Договорите.
            
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        ОВ L 127, 20.5.2005 г., стр. 32.
               
               
                  
                     (2)
                  
                        ОВ L 127, 20.5.2005 г., стр. 32.
               
               
                  
                     (3)
                  
                        ОВ C , , стр. .